***Team Ingebrigtsen*** er en norsk sportsrelatert dokumentarserie som har ble vist på NRK1 i årene 2016-2021. Serien følger familien Ingebrigtsen fra Sandnes, populært kalt «Team Ingebrigtsen», der tre av de sju barna er friidrettsutøvere innen løping på toppnivå. Familiens liv har blitt dokumentert av et TV-team siden 2013, og i sesong 1 og 5 ble det i tillegg brukt private opptak fra familiens arkiv. Gjennom intervjuer og følgedokumentar av familiemedlemmene får seerne innblikk i de prioriteringer som må tas for å nå og holde seg i verdenseliten, og hvordan familien organiserer dette sammen. Serien utfylles med arkivopptak blant annet fra NRK-sporten under mesterskap.

Handling
--------

Henrik, Jakob og Filip i finalen på 1500 meter under EM 2018 i Berlin.
**Første sesong** (8 episoder) viser tiden frem til 2017, med særlig fokus på årene fra 2013 og frem mot sommer-OL i Rio 2016. Sesongen viser opptak fra barna var små og hvordan de har trent målrettet under ledelse av faren Gjert allerede fra ung alder. Som europamester fra 2012 er Henrik etablert i verdenseliten. Filip følger den to år eldre broren tett og får sitt gjennombrudd. De to utgjør et godt treningsteam under ledelse av faren Gjert. Sesongen viser daglige treningsrutiner hjemme i Sandnes, ulike treningsopphold, skadeproblemer, sesongoppkjøring og ulike mesterskap. Alle i familien vurderer fortløpende både fremtidige mål og nåtidig måloppnåelse gjennom intervjuer. De viser også mer personlige sider, som ved valg av kjærester og samhold mellom søsknene og mellom ektefellene Tone og Gjert. Sesong 1 viser Jakobs satsing fra han var en 12 år gammel gutt, gjennom ungdomsskoletiden, og hvordan han introduseres for et mer omfattende treningsprogram sammen med de eldre brødrene. Sesongen ble første gang vist på TV høsten 2016.

**Andre sesong** (6 episoder) viser årene 2017 og 2018, hvor både Henrik og Filip har etablert seg i verdenstoppen av friidretten, og Jakob i verdenseliten som junior, samt Jakobs gjennombrudd i seniorklassen. Andre sesong ble vist på NRK høsten 2018.

**Tredje sesong** (5 episoder) følger familien fra slutten av sesongen i 2018 til VM i Doha i 2019. Tredje sesong ble vist på NRK høsten 2019, og vant Gullruten for beste "dokusåpe" i 2020.

**Fjerde sesong** (2 episoder) viser slutten av 2019 sesongen like etter VM i Doha, og skulle etter planen følge Team Ingebrigtsen mot OL 2020 i Tokyo. Da Covid-19 rammet en hel verden, ble også friidrettssesongen berørt og store mesterskap og stevner avlyst. 4. sesong av Team Ingebrigtsen viser hvordan dette påvirket dem, og ble av den grunn også kun to episoder. 

**Femte sesong** (4 episoder) viser årene 2020 og 2021. Sesongen fortsetter fra sommeren 2020 da OL i Tokyo ble utsatt som følge av koronapandemien, og følger oppkjøringen til da OL ble gjennomført ett år forsinket i 2021. Sesongen viste forberedelser, trening og konkurranser kronologisk, men hver av de fire episodene har likevel et særlig fokus på (1) Henrik, (2) Filip, (3) Ingrid og (4) Jakob. Restriksjoner gjorde at produksjonsselskapet ikke fikk akkreditering til å filme i OL. Det var allerede bestemt at sesong 5 skulle være siste sesong, og TV-serien ble avsluttet med Jakob Ingebrigtsens OL-gull på 1500 meter.

Medvirkende
-----------

* Gjert Ingebrigtsen (født 12. januar 1966), far og trener
* Tone Ingebrigtsen (født 1970), mor og tilrettelegger
* Gjert og Tones barn:

1. Kristoffer Ingebrigtsen (født 1988), sønn
2. Henrik Ingebrigtsen (født 24. februar 1991), sønn, toppidrettsutøver
3. Filip Ingebrigtsen (født 20. april 1993), sønn, toppidrettsutøver
4. Martin Ingebrigtsen (født 1995), sønn
5. Jakob Ingebrigtsen (født 19. september 2000), sønn, toppidrettsutøver
6. Ingrid Ingebrigtsen (født 2006), den eneste datteren deres
7. William Ingebrigtsen (født 2013), sønn

* Ektefeller, kjærester, barn, treningsvenner med flere av de over

Nominasjoner og utmerkelser
---------------------------

* Gullruten 2017: Gjert Ingebrigtsen nominert til årets deltaker
* Gullruten 2019: andre sesong nominert i klassen beste dokusåpe
* Gullruten 2020: tredje sesong vant klassen beste dokusåpe
* Gullruten 2022: fjerde sesong nominert i klassen beste karakterdrevne dokumentarserie

Referanser
----------

1. ↑  Team Ingebrigtsen: En helt usedvanlig familie, *Stavanger Aftenblad*, 29.12.2017
2. ↑  Klart for fargerike episoder med Team Ingebrigtsen på NRK, Kondis, 17.03.2016
3. ↑  Team Ingebrigtsen koste seg med TV-premieren, Aftenposten 02.09.2018
4. ↑  Team Ingebrigtsen-vrew måtte bli hjemme, VG, 09.08.2021
5. ↑  «Dette er de nominerte til Gullruten 2019». *nrk.no*. 5. april 2019. Besøkt 4. mai 2019.
6. ↑  «Dette er årets Gullruten-vinnere». *dagbladet.no*. 18. juni 2020. Besøkt 19. juni 2020.
7. ↑  «Trippelnominasjon til Steenstrup: – Det er fantastisk». *nrk.no*. 27. april 2022. Besøkt 1. mai 2022.

Eksterne lenker
---------------

* (en) *Team Ingebrigtsen* på Internet Movie Database Rediger på Wikidata

* (no) *Team Ingebrigtsen* på NRK TV Rediger på Wikidata

* (en) *Team Ingebrigtsen* på The Movie Database – TV Rediger på Wikidata